text: ঢাকা, বাংলাদেশ গ্লোবাল: ৪৪তম বিসিএসের আবেদনের সময় বাড়িয়ে ফরম জমাদানের শেষ সময় ২ মার্চ নির্ধারণ করেছে বাংলাদেশ সরকারী কর্ম কমিশন (পিএসসি)। আগে ফরম জমাদানের শেষ সময় ছিল ৩১ জানুয়ারি। আর প্রিলিমিনারি হবে ২৭ মে।
  পিএসসি চেয়ারম্যান মো. সোহরাব হোসাইন বলেন, জাতীয় বিশ্ববিদ্যালয়ের উপাচার্যের ইউজিসির মাধ্যমে সময় বাড়ানোর আবেদনের পরিপ্রেক্ষিতে এ সিদ্ধান্ত নেওয়া হয়েছে। এতে এখন জাতীয় বিশ্ববিদ্যালয়ের চতুর্থ বর্ষের যারা অ্যাপেয়ার্ড পরীক্ষা দিয়েছেন, তারা আবেদন করতে পারবেন।
  ৪৪তম বিসিএসে নেওয়া হবে ১ হাজার ৭১০ জনকে। এর মধ্যে সবচেয়ে বেশি শিক্ষা ক্যাডারে নেওয়া হবে ৭৭৬ জন। এছাড়া প্রশাসন ক্যাডারে ২৫০ জন, পুলিশে ৫০, পররাষ্ট্রে ১০, আনসারে ১৪, নিরীক্ষা ও হিসাবে ৩০, করে ১১, সমবায়ে ৮, রেলওয়ে পরিবহন ও বাণিজ্যিকে ৭, তথ্যে ১০, ডাক ২৩, বাণিজ্যে ৬, পরিবার পরিকল্পনায় ২৭, খাদ্যে ৩, টেকনিক্যাল ক্যাডারে ৪৮৫ জনকে নেওয়া হবে।